b'\n_START_ARTICLE_\nRibotos atsakomyb\xc4\x97s \xc4\xafmon\xc4\x97\n_START_PARAGRAPH_\nLimited Liability Company, (LLC) (liet. Ribotos atsakomyb\xc4\x97s \xc4\xafmon\xc4\x97)\xc2\xa0\xe2\x80\x93 JAV paplit\xc4\x99s \xc4\xafmoni\xc5\xb3 tipas._NEWLINE_LLC paplitusi priva\xc4\x8diame sektoriuje, kur nari\xc5\xb3 skai\xc4\x8dius b\xc5\xabna nedidelis. LLC tapo idealia smulkaus ir vidutinio verslo priemone, ta\xc4\x8diau ji taip pat naudinga ir dideles pajamas gaunantiems verslininkams.\n_START_SECTION_\nIstorija\n_START_PARAGRAPH_\n1977 metais JAV Vajomingo valstijoje atsirado, o po 1988 met\xc5\xb3 po JAV Vidaus pajam\xc5\xb3 tarnybos IRS nutarimo, prilyginan\xc4\x8dio \xc5\xa1\xc4\xaf \xc4\xafmon\xc4\x97s tip\xc4\x85 apmokestinimo prasme bendrijoms, ir kitose valstijose paplito LLC\xc2\xa0\xe2\x80\x93 \xc4\xafmon\xc4\x97s tipas, suderin\xc4\x99s savyje geriausias korporacijos ir bendrijos savybes. LLC (Limited Liability Company) rei\xc5\xa1kia ribotos atsakomyb\xc4\x97s kompanij\xc4\x85. Per de\xc5\xa1imtmet\xc4\xaf atsirado galimyb\xc4\x97 registruoti tokias kompanijas Kanzase, Floridoje, Kolorade, Vird\xc5\xbeinijoje, Jutoje, Nevadoje, o v\xc4\x97liau ir visose kitose valstijose.\n_START_SECTION_\nSteigimas\n_START_PARAGRAPH_\nLLC steigimo dokumentas yra veiklos sutartis (angl. Operating Agreement), kai kuriose valstijose vartojamas terminas kompanijos sutartis (angl. Company Agreement). Veiklos sutartis priimama pirmajame bendrame susirinkime (angl. initial organizational meeting). Veiklos sutartyje privalo b\xc5\xabti i\xc5\xa1nagrin\xc4\x97ti visi \xc4\xafmon\xc4\x97s valdymo klausimai, vadov\xc5\xb3 atsakomyb\xc4\x97s laipsnis ir \xc4\xafgaliojim\xc5\xb3 ribos, \xc4\xafmon\xc4\x97s nari\xc5\xb3 ekonomin\xc4\x97s teis\xc4\x97s ir pareigos, teisi\xc5\xb3 \xc4\xaf \xc4\xafmon\xc4\x99 perdavimo tvarka, \xc4\xafmon\xc4\x97s steigimo terminai ir likvidavimo proced\xc5\xabra. \xc4\xaestatai kai kuriose valstijose n\xc4\x97ra b\xc5\xabtini arba juos pakei\xc4\x8dia \xc4\xafk\xc5\xabrimo liudijimas (angl. Certificate of Formation), kuriame paprastai pateikiama trumpa informacija apie \xc4\xafmon\xc4\x99._NEWLINE_LLC \xc4\xafk\xc5\xabrimui vadovauja organizatorius, kuris privalo paduoti parai\xc5\xa1k\xc4\x85 valstijos sekretoriui. Parai\xc5\xa1koje nurodomas kuriamos \xc4\xafmon\xc4\x97s pavadinimas, agento vardas, pavard\xc4\x97 ir adresas, taip pat, jei reikia, veiklos laikotarpis. Da\xc5\xbeniausiai LLC tipo kompanijoms nustatomas ribotas 20-30 met\xc5\xb3 veiklos laikotarpis. Kai kuriose valstijose ribotas veiklos laikotarpis yra privalomas, da\xc5\xbeniausiai tai\xc2\xa0\xe2\x80\x93 30 met\xc5\xb3. LLC \xc4\xafmon\xc4\x97 savo pavadinime turi tur\xc4\x97ti \xc4\xafra\xc5\xa1\xc4\x85 \xe2\x80\x9eLimited Liability Company\xe2\x80\x9c, (t. y. ribotos atsakomyb\xc4\x97s kompanija), arba sutrumpinim\xc4\x85 \xe2\x80\x9eLLC\xe2\x80\x9c. Kai kuriose valstijose (Floridoje, Viskonsine) yra vartojama santrumpa LC. Pavadinime negali b\xc5\xabti \xc5\xbeod\xc5\xbei\xc5\xb3 \xe2\x80\x9ebankas\xe2\x80\x9c, \xe2\x80\x9etrestas\xe2\x80\x9c, \xe2\x80\x9ekorporacija\xe2\x80\x9c. Prie parai\xc5\xa1kos pridedamas \xc4\x8dekis, patvirtinantis, kad sumok\xc4\x97tas mokestis u\xc5\xbe \xc4\xafmon\xc4\x97s registracij\xc4\x85._NEWLINE_LLC dokumentai, \xc4\xafstatym\xc5\xb3 nustatyta tvarka, saugomi \xe2\x80\x9eten, kur vyksta pagrindin\xc4\x97 \xc4\xafmon\xc4\x97s veikla\xe2\x80\x9c. Pastaroji nuostata paprastai nenurodoma \xc4\xafmon\xc4\x97s steigimo dokumentuose, ta\xc4\x8diau pageidaujant gali b\xc5\xabti \xc4\xaftraukta.\n_START_SECTION_\nNaryst\xc4\x97 ir dalyvavimas\n_START_PARAGRAPH_\nLLC nariais gali b\xc5\xabti fiziniai asmenys (JAV pilie\xc4\x8diai, u\xc5\xbesienio pilie\xc4\x8diai ar legaliai JAV gyvenantys asmenys), taip pat JAV ar u\xc5\xbesienio korporacijos, bendrijos, trestai, pensij\xc5\xb3 fondai, labdaros organizacijos ar net kitos LLC._NEWLINE_\xc5\xa0iuo metu pavyzdiniu LLC modeliu laikomas 1992 metais patvirtintas Delavero valstijos LLC modelis. Delavere, norint \xc4\xafregistruoti ir valdyti LLC tipo \xc4\xafmon\xc4\x99, pakanka vieno steig\xc4\x97jo, kuriuo gali b\xc5\xabti tiek fizinis, tiek ir juridinis asmuo. Jei \xc4\xafmon\xc4\x97s savininkas ar vienas i\xc5\xa1 savinink\xc5\xb3 bus juridinis asmuo, b\xc5\xabtina pateikti informacij\xc4\x85 apie asmen\xc4\xaf, su kuriuo registravimo vietos vald\xc5\xbeios institucijos gal\xc4\x97s kontaktuoti su LLC susijusiais klausimais._NEWLINE_Registracija gali b\xc5\xabti ir anonimin\xc4\x97, t. y. n\xc4\x97ra b\xc5\xabtina pateikti informacij\xc4\x85 apie \xc4\xafmon\xc4\x97s savininkus (angl. members) registracijos dokumentuose. Ta\xc4\x8diau tokiu b\xc5\xabdu \xc4\xafregistravus \xc4\xafmon\xc4\x99 gali atsirasti tam tikr\xc5\xb3 techninio pob\xc5\xabd\xc5\xbeio problem\xc5\xb3\xc2\xa0\xe2\x80\x93 sunkiau pakeisti valdymo strukt\xc5\xabr\xc4\x85 ir model\xc4\xaf, atidaryti bankines s\xc4\x85skaitas, legalizuoti dokumentus. LLC, lygiai taip pat kaip ir korporacija yra ribotos atsakomyb\xc4\x97s \xc4\xafmon\xc4\x97, t. y. u\xc5\xbe \xc4\xafmon\xc4\x97s prievoles yra atsakoma tik \xc4\xafmon\xc4\x97s turtu. LLC reguliuojantys teis\xc4\x97s aktai skiriasi \xc4\xafvairiose valstijose, \xc4\x8dia pateikiami bendri LLC bruo\xc5\xbeai.\n_START_SECTION_\nValdymas ir vadovavimas veiklai\n_START_PARAGRAPH_\nLLC savininkai yra vadinami nariais (angl. members), o ne akcininkais\xc2\xa0\xe2\x80\x93 kaip ir bendrijoje._NEWLINE_LLC valdymas patikimas visiems arba keliems nariams, da\xc5\xbenai pavedamas vadybininkui, kuris negali b\xc5\xabti LLC nariu. Jei valdymas pavedamas ne nariams, o vadybininkui, apie tai nurodoma \xc4\xafstatuose arba veiklos sutartyje (angl. Operating Agreement, Company Agreement). LLC tipo \xc4\xafmon\xc4\x97se n\xc4\x97ra b\xc5\xabtina direktoriaus pareigyb\xc4\x97, tod\xc4\x97l visas funkcijas gali atlikti LLC nariai, kurie gali b\xc5\xabti nominal\xc5\xabs. Apie vadybininko bei daugumos kit\xc5\xb3 valdymo strukt\xc5\xabr\xc5\xb3 pasikeitim\xc4\x85 prane\xc5\xa1ti vald\xc5\xbeios institucijoms neprivaloma.'